夢石真贊
作者：釋慧空
朝代：宋

paragraphs: 王母夢中，石佛象骨。
峰前鼈鼻，僧藍棋布。
閩山神秀，盡鐘於是。
提石蛇，與奪出其掌握。
居德雲，大千乃其遊戲。
使著書輔教，則聯珠貫璧，不作道原作佇靈。
使儼臨萬衆，則雷轟電激，不爲德山爲臨濟。
天其有意於斯文，則無使袖手雲山，友麋鹿而混吾曹於此世。
同時出家，先我聞道。
既爲我友，又爲我兄。
浮雲會散，初無定蹤。
晚喜其歸，雪山之東。
長松片石，相對兩翁。
遽乘六牙香象，雨後峨嵋掃空。
冰片滿街留不住，使人不能無所慕。